Tamol ta yaŋan Lasarus,
iŋ subam aman da ya.
Iŋsan lun man Maria iŋ Marta da,
iŋ man panu Betani san tamol.
Maria nek amaiak murnap Jesus ŋien gureŋ yamisip,
gumuran roun sen nam isasi wa.
Man niŋen o lun uraru an Jesus san na ru digane yau a.
Agog ago dubol durupei,
“Tubun en,
tamol e oŋ niŋen o umat den iŋ subam ifuni a.”
Jesus an iloŋ go ibol,
“Subam an man tamol an igane imat mok san tia ya.
Tia,
an man Anut san girager tubun ak tamolpein ikubiai dilep ate yaŋan diabisa san.
Nek kulob an lo Anut Nanun dam yaŋan tubun ak iŋane wa.”
Jesus man Marta,
tein Maria,
lud Lasarus da niŋedi wo tubun mi imat da.
Aria,
iŋ Lasarus subam ifuni dak san ru an iloŋ ak man,
panu ante nal uraru taida imado ya.
Murnag megeloum adi ago irupudai,
“Id Judea distrik lo fon tamul tau a.”
Megeloum durupeig dubol,
“Girek maŋau,
nor wari na geig Juda adi oŋ lo pat dubal o digane ya.
Gug oŋ fon ante umul wau o ubol di?”
Jesus awad yabig,
ru tuanek igo ibol irupidai,
“Ilalaŋ san saen an yaup gurai isi dop,
an nal kisaek igo ya.
Tidom idu san gamugo da.
Ta iŋ ad lo itor dan,
iŋ tan en san ilalaŋ an ile dop,
iŋ ŋien isuep,
yau idu san tia ya.
Ago gug ta iŋ tidom lo itor dan,
iŋ lo ilalaŋ tia yak niŋen o ŋien isuep,
yau idu wa.”
Jesus fon mi igo ibol irupudai,
“Idsad turad Lasarus yen padal a.
Gug ŋai ŋaup,
ŋufufunip imasa wa.”
Ru an duloŋ tag megeloum durupeig dubol,
“Tubun en,
iŋ yen dan ubol man,
fon ka imasa dap uyan a.”
Jesus Lasarus imat la yak niŋen o ibol da.
Gug megeloum adi Lasarus yen padal dak niŋen o Jesus ibol ago dubol a.
Ago yak niŋen o Jesus kuai te ibol irupudai,
“Lasarus imat la ya.
Gug ŋai ante ta ŋumado na yan niŋen o ilog uyan.
Man dugo,
en aŋ ibinawaŋ dop ŋai niŋeg o ilom lo rumok a.
An niŋen o iŋsan na taup tile wa.”
Agog Tomas,
iŋ yaŋan neinta Didimas dubol dan,
iŋ megeloum aenta irupudai,
“Gidad taup,
id Jesus da sisem tamat a.”
Jesus yaug ilasa dugo,
iŋ Lasarus nal iwoiwo gib lo yen an san ru iloŋ a.
Panu Betani man kitek Jerusalem sumeikan a,
kilomita utol igo woŋ yen da.
Juda tamolpein wei mi Marta Maria da ludi imat ak niŋen o dabai dupidinai o dususa ya.
Saen Jesus ipalu dan Marta ago iloŋ tag,
imasag dal na ile wo yau dugo,
Maria iŋ ab lo imado se ya.
Marta Jesus irupei,
“O Tubun ak,
oŋ ente mado yak man,
ŋaineg lug en imat san tia ya.
Ago bo man ŋai ŋaloŋ ak,
oŋ mel ta niŋen o Anut gudani dop man,
en fidian ka ipano wa.”
Jesus Marta irupeig ibol,
“Oŋane lu fon kumaen imasa da wa.”
Marta awan yabig ibol,
“Rumok,
ŋai ŋaloŋ la ya,
nal wadan lo gup Anut tamolpein fidian ifufunaip dumasa wa.
An niŋen o nal an lo dop ŋai lug dam fon imasa da wa.”
Agog Jesus igo ibol irupei,
“Ŋai mi,
ŋai tamol fon imasa da wan san taman,
ŋai mi kumaen san taman.
Gidad talpein enti a ŋai o ilon lo rumok dan imat bo man,
iŋ kumaen imasap imado wa.
Agod dam,
talpein enti a gamugo imat dugo ŋai o ilon lo rumok dan,
iŋ pempem mateŋ ta ile na wa.
Oŋ an o ilo rumok ak i?”
Marta irupei,
“Awo,
Tubun en.
Ŋaisag ilo rumok nek igo,
oŋ Kristus,
oŋ Anut Nanun.
Oŋ tamol nek emaiak tan ente palu wo Anut ibol a.”
Marta ago ibol go yaug,
tein Maria yabig irae ipalug,
kisik kisik nam kududon lo iŋiŋeŋ go ibol,
“Girek maŋau ipalug,
imado da.
Iŋ oŋ ilio wo ibol a.”
Maria ru an iloŋ tag,
ririan imasag,
Jesus san na yau a.
Jesus panu ante gamugo ilasa ya,
tia,
aben a imug mi Marta da dutumani ante mi imado ya.
Tamolpein a Maria da ab lo ditatad dumado se yan,
Maria imasa kisaek oŋ go kuai te ilasa dugo dile tag,
fidian dumasag patun fo dilasa ya.
Agog dubol mutou fo itata wo yau dak ago ilod isou a.
Maria Jesus aben a ate imado se yan ate yaug ile man,
ŋien fun na yau idug irupei,
“Tubun en,
oŋ ente mado yak man,
ŋaineg lug en ta imat na wa.”
Tamolpein dupalu yan Maria dida ditata dugo Jesus yil a.
An niŋen o ilon itau idug mateŋ niŋen o ilon idu geig go ilon tubun mi muruan a.
Ago dugo isumianai,
“Aŋ Lasarus dugon te aganeg yen dak i?”
Agog durupei,
“Tubun en,
palup ule.”
Agog Jesus tinaŋ ifunig malan turon idu ya.
Ago dugo tamolpein dubol,
“Ale,
Jesus tamol an niŋen o tubun mi imat a.”
Ago gug aenta igo dubol,
“Tamol nek en tamol malan itau ak ikubuneg malan fon ipuk a.
Gug ata wo iŋ tamol en san mateŋ an yabituani san ta idaisuda na yak i?”
Aria,
Jesus fon ilon itau idug mutou fun na yau.
Mutou an iŋ pat gubaran tubun ak ilon lo diganeg,
pat sen ak nam awan dibaltuani a.
Jesus ibol,
“Pat en apasi.”
Marta,
tamol a imat amaiak lun,
igo ibol Jesus irupei,
“Tubun en,
iŋ imat go nal iwoiwo yau la ya.
Ago yak niŋen o mumalun iwen saian da.”
Ak man Jesus irupei,
“Imug mi ŋai oŋ ŋurupaio la ya,
oŋ ilo lo rumok dop man,
oŋ Anut san dabai girager anda yan ule wa.”
Ago tag pat dupasig Jesus malan lak na yabisag,
abaŋ ile dugo ibol,
“Bai,
oŋ ŋaisag gudanek uloŋ la yak niŋen o per ŋupano da.
Ŋai ŋaloŋ ak,
oŋ nal fidian ŋaisag gudanek uloŋ da.
Gug ŋai ru en fon ŋabol pe,
tamolpein e ditur den duloŋ dop,
oŋse ŋai dinag go ŋupalu yen ilod lo rumok a.”
Ru ago ibol go awan tubun mi iwagiŋ,
“O Lasarus,
masap,
kuai te lasa!”
Ago tag tamol a imat la yan imasag,
ŋien banin naon da yamel nam dubuluwi an ago tinin fo yen dugo,
isinig kuai te ilasa ya.
Ago dugo Jesus irupidaig ibol,
“Yamel agali idu dop yau.”
An niŋen o Juda wei mi Maria dile wo dupalu yan,
Jesus kulob girager igane yan dileg,
an lo Jesus niŋen o ilod rumok a.
Ago gug aenta man Farisi adi sad na diaug,
Jesus kulob igane yan naod na dubol ilasa ya.
Ago tag pris gurman adi,
Farisi adi dida kaunsil digiaig dutumanig igo dubol,
“Id dugo tigane wak i?
Tamol an kulob girager wei mi igane da.
Id iŋ tilefuni dop man,
iŋ ago mi igane yaup tamolpein fidian iŋ niŋen o ilod rumok a.
Agop Rom adi dupalup,
idsad tempel dipitiŋini wa.
Agop id diabituanad dop iŋsed mi sed ipilianaip Juda sad tamol gurman igo dumado wa.”
Ak man iŋ luluŋad lo anaŋar en san pris malan te yak ta imado ya,
iŋ yaŋan Kaiafas amaiak igo ibol,
“Aŋ ilo girek amam tia geig a!
Gidad,
tamol kisaek an mi imat dop,
tamolpein fidian muruan diŋane san tia ya,
an uyanan a.
Kabelan id fidian tadeg tau banau.”
Gug Kaiafas iŋsinanen ilo sou lo mi ago ta ibol na ya.
Tia,
iŋ anaŋar en san pris malan te ya,
an lo iŋ profet ru igo woŋ Jesus imat pe Juda tamolpein fidian abed iŋane wan niŋen o ibol a.
Gug iŋ Juda adi mi wo ta ibol na ya,
tia,
iŋ Anut san tamolpein aben gidigidad dumado dan niŋedi wo dam ibol a.
Jesus itumanaip Anut san nanun muroun igo kisaek mi dumado wa,
fun naok ago yan Kaiafas san ru ilon lo yen da.
Aria,
nal a ipalu dan lo,
Jesus palaŋ an dumarig dufunip imat o dal abaŋ dile se ya.
Fun an niŋen o Jesus afon malak malak Judea distrik ilon lo ta itor ila iso na ya.
Tia,
iŋ ibisawaig yaug,
tan kawan ak giraŋen na panu nanun ta yaŋan Efraim dubol dan te iŋanen megeloum dida dumado na ya.
Aria,
Juda sad nal tubun ak Pasova tumanek dubol dan sumeik a.
An niŋen o panu sensen an san doup wei mi dupalug Jerusalem na dutumani a.
Man dugo,
iŋsed ikubuniaip Anut malan lo iŋ ikok dilasa san niŋen o ago digane ya.
Iŋ Jesus abaŋan diabig tempel lo dutur dugo,
nug dusumiani se ya,
“Aŋ ilom dugo isou da,
iŋ ipalup,
tumanek tubun en ile wak i?
Tia,
tia yak i?”
Ago dugo gurman adi Farisi dida awad kisaek mi dutumanig,
tamolpein fidian ru kagin durupidai.
Ta iŋ Jesus dugon te imado dan ile iloŋ tap,
gidad,
kuai te ibol ilasa dop,
diaup diabip,
diŋane dupalu wa.